text: РЕШЕНИЕ ЗА ИЗПЪЛНЕНИЕ НА КОМИСИЯТА
  от 12 май 2014 година
  относно стандартните изисквания за докладване по съфинансирани от Съюза национални програми за ликвидиране, контрол и наблюдение на някои болести по животните и зоонози и за отмяна на Решение 2008/940/ЕО
  (нотифицирано под номер С(2014) 2976)
  (2014/288/EС)
  ЕВРОПЕЙСКАТА КОМИСИЯ,
  като взе предвид Договора за функционирането на Европейския съюз,
  като взе предвид Решение 2009/470/ЕО на Съвета от 25 май 2009 г. относно разходите във ветеринарната област (1), и по-специално член 27, параграф 10 от него,
  като има предвид, че:
  (1)
  В Решение 2009/470/ЕО на Съвета се определят процедурите, уреждащи финансовото участие на Съюза в програми за ликвидиране, контрол и наблюдение на болести по животните и зоонози.
  (2)
  Съгласно член 27, параграф 1 от Решение 2009/470/ЕО е предвидено да бъде въведена финансова мярка на Съюза за възстановяване на разходите, направени от държавите членки за финансирането на национални програми за ликвидиране, контрол и наблюдение на изброените в приложението към посоченото решение болести по животните и зоонози.
  (3)
  В член 27, параграф 7 от Решение 2009/470/ЕО се предвижда за всяка одобрена програма държавите членки да представят междинни технически и финансови доклади, а най-късно до 30 април всяка година - годишен подробен технически доклад, в който е включена оценката на постигнатите резултати, както и подробен отчет за направените за предходната година разходи.
  (4)
  В Решение 2008/940/ЕО на Комисията (2) се определя каква е информацията, която държавите членки с програми за ликвидиране, наблюдение и контрол на определени болести по животните, одобрени за съфинансиране от Съюза, предоставя в рамките на междинните и заключителните технически и финансови доклади.
  (5)
  След приемането на Решение 2008/940/ЕО и в рамките на опростяването и усъвършенстването на изискванията и процедурите по отношение на програмите бяха въведени промени по отношение на мерките, които отговарят на условията за финансово участие на Съюза, както и на метода за изчисляване на възстановяването на средствата, както е установено във финансовите решения за одобряване на програмите за всяка календарна година.
  (6)
  Освен това, за да се подобри процесът на представяне на доклади, обработката и оценката им, както и проследяването на работата след това, от 1 юли 2015 г. междинните и заключителните доклади за изпълнението на програмите следва да се подават онлайн от държавите членки, като се използват електронни образци, изготвени за тази цел от Комисията. Поради това структурата на съответните доклади следва да бъде пригодена за предаване и обработка на данните по електронен път.
  (7)
  С оглед на гореизложеното стандартните изисквания за подаване от държавите членки на заявленията за финансиране от Съюза на национални програми за ликвидиране, контрол и наблюдение на някои болести по животните и зоонози следва да бъдат изменени и приведени в съответствие с измененията на съответното законодателство на Съюза и да бъдат съвместими със системата за подаване онлайн.
  (8)
  През второто шестмесечие на всяка година Комисията изисква от държавите членки да предоставят актуализирана информация за използването на средствата за мерки, отговарящи на условията за финансиране, в рамките на техните програми, считано от началото на годината и оценки относно общия необходим бюджет за цялата година. Въз основа на тази информация и с цел да се подобри използването на наличните средства всяка година Комисията изготвя решение за изменение на решението за финансиране за въпросната година за преразпределянето на средства между програми, при които се очаква първоначално разпределените средства да не бъдат използвани, и програми, при които се отчита необходимост от допълнителни средства.
  (9)
  С цел да се оптимизира ефикасността на преразпределянето на средствата между програмите е целесъобразно държавите членки представят също така количествена информация за дейностите, които вече са извършени, и дейностите, които предстои да се извършат, както и данни за единични цени. Освен това, за да бъде намалена административната тежест, предоставянето на информация за преразпределението на средства следва да бъде интегрирано в представянето на междинните доклади.
  (10)
  Поради това е целесъобразно Решение 2008/940/ЕО да бъде отменено и заменено с настоящото решение.
  (11)
  Мерките, предвидени в настоящото решение, са в съответствие със становището на Постоянния комитет по хранителната верига и здравето на животните,
  ПРИЕ НАСТОЯЩОТО РЕШЕНИЕ:
  Член 1
  В съответствие с настоящото решение държавите членки представят междинни и заключителни доклади по отношение на програмите, одобрени в съответствие с член 27 от Решение 2009/470/ЕО.
  Член 2
  За целите на настоящото решение се прилагат следните определения:
  а)
  „междинни доклади“ означава междинни технически (3) и финансови доклади за изпълнението на действащи програми, които се предават на Комисията, както е предвидено в член 27, параграф 7, буква а) от Решение 2009/470/ЕО;
  б)
  „заключителни доклади“ означава подробни технически и финансови доклади, които се предават на Комисията до 30 април всяка година за цялата предходна година на прилагане на одобрената програма, както е предвидено в член 27, параграф 7, буква б) от Решение 2009/470/ЕО;
  в)
  „заявления за плащане“ означава заявления за изплащане на направените от държава членка разходи, които се представят на Комисията, както е предвидено в член 27, параграф 8 от Решение 2009/470/ЕО.
  Член 3
  1. Най-късно до 31 август всяка година на Комисията се представя междинен доклад относно действащите програми, одобрени за съфинансиране от Съюза в съответствие с член 27, параграф 5 от Решение 2009/470/ЕО.
  2. В междинните доклади се предоставя цялата необходима информация в съответствие с приложение I.
  Член 4
  В заключителните доклади и заявленията за плащане се предоставя цялата необходима информация в съответствие с приложение II, както и:
  а)
  техническата информация в съответствие с:
  i)
  приложение III по отношение на туберкулоза по говедата, бруцелоза по говедата, бруцелоза по овцете и козите, болестта син език в ендемични или високорискови зони, антракс и заразна плевропневмония по говедата, ехинококозата, трихинелоза и веротоксигенни щамове на Е. coli;
  ii)
  приложение IV по отношение на салмонелоза (зоонотична Salmonella);
  iii)
  приложение V по отношение на африканска чума по свинете, везикулозна болест по свинете, класическа чума по свинете;
  iv)
  приложение VI по отношение на бяс;
  v)
  приложение VII по отношение на трансмисивни спонгиформни енцефалопатии (ТСЕ);
  vi)
  приложение VIII по отношение на инфлуенца по птиците;
  vii)
  приложение IX по отношение на инфекциозна хематопоетична некроза (IHN), инфекциозна анемия по сьомгата (ISA), вирусна хеморагична септицемия (VHS), кой-херпесвирусна болест по шарана (KHV), инфекция с Bonamia ostreae, инфекция с Marteilia refringens, ихтиофтириус по ракообразните.
  б)
  информация за дейностите и разходите в съответствие с част I от приложение X и подписана декларация за всяка програма в съответствие с част II от приложение X.
  Член 5
  1. Считано от 1 юли 2015 г., междинните доклади, предвидени в член 3, и заключителните доклади и заявления за плащане, предвидени в член 4, се подават онлайн от държавите членки, като използват съответните стандартни електронни образци, предоставени от Комисията, с изключение на програмите за болестите, посочени в член 4, буква а), точка vii).
  2. Към изискванията на параграф 1 се добавя и изискването на Комисията да се подаде подписан вариант на заключителните доклади и на заявленията за плащане, посочени в член 4, буква б).
  Член 6
  Решение 2008/940/ЕО се отменя.
  Член 7
  Без да се засяга член 5, настоящото решение се прилага за програми за ликвидиране, контрол и наблюдение на болестите по животните, които се изпълняват от 1 януари 2015 г.
  Член 8
  Адресати на настоящото решение са държавите членки.
  Съставено в Брюксел на 12 май 2014 година.